સ્વાભાવિક છે કે પક્ષપ્રમુખ તરીકે તેમના પ્રથમ અધિવેશનમાં તેમની પ્રાથમિકતા એક તરફ કાર્યકર્તાઓને તેમના નેતૃત્વની કાબેલિયતનો અહેસાસ કરાવવાની હતી તો બીજી તરફ આગામી લોકસભાની ચૂંટણીમાં વિજય પ્રાપ્ત કરવા માટે કાર્યકર્તાઓ પૂરા આત્મવિશ્વાસ સાથે સક્રિય બની જાય તે માટેની હતી. આ માટે સ્પષ્ટ દિશા દર્શાવતા રોડમેપની રૃપરેખાનો પણ તેમણે જે અંદાજ આપ્યો, તે કોંગ્રેસ પક્ષની જૂની-પુરાણી રીતરસમોને બદલે નવા પ્રકારનો જણાય તે રીતે આશા જગાવનાર હતો. અધિવેશન દરમિયાન સાંકેતિક સ્વરૃપે સ્ટેજ ખાલી રાખીને દેશભરના યુવાનોને સ્ટેજ પર બેસવા માટેની જવાબદારી સંભાળવા આગળ આવવા આહ્વાન કર્યું, પરંતુ સાથે-સાથે જ અનુભવી અને ઉંમરલાયક નેતાઓનું સન્માન ક્યાંય ન ઘવાય તેની તકેદારી રાખવાની પણ વાત કરી. રાહુલ ગાંધીના પ્રવચન દરમિયાન અવાર-નવાર તાળીઓના ગડગડાટથી સ્વયં સોનિયા ગાંધી પણ ખુશખુશાલ રહ્યા હતા. ગુજરાતની ચૂંટણી વખતે પોતે જ્યારે મંદિરોની મુલાકાત લીધેલી અને ભાજપે તેની સામે અપપ્રચાર કરેલો તે બાબતે પોતે વર્ષોથી મંદિર, મસ્જિદ, ગુરુદ્વારા કે અન્ય ધર્મસ્થાનો પર જાય છે, તેવી સ્પષ્ટતા કરીને કોંગ્રેસની સર્વધર્મસમભાવની નીતિનું જાહેરમાં પુનરોચ્ચારણ પણ કર્યું અને ચૂંટણીલક્ષી સોફ્ટ હિન્દુત્વની વાતનો પણ છેદ ઉડાડ્યો. ધર્મના નામે મતબેંકનું રાજકારણ ખેલવાની માનસિકતા ધરાવતા લોકોની પીછેહઠ થાય તેવો તેમનો આ નિર્ભિક સંદેશ દેશભરમાં સકારાત્મક અસર ઉપજાવી ગયો હશે, તેમાં શંકા નથી.